10. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ. 212/20 της 17 Ιαν./21 Φεβρ.  1986 (ΦΕΚ Β΄ 67) Διαδικασία για τη χορήγηση τελωνειακών απαλλαγών. Έχοντας υπόψη: Τις διατάξεις των παρ. 2, 4 εδάφιο δεύτερο και 5 του άρθρ. 3 του Νόμ. 1573/1985 «Τελωνειακή επίβλεψη και φορολογικό καθεστώς των αυτοκινήτων εγχώριας παραγωγής και άλλες διατάξεις» (ΦΕΚ 201 Α), αποφασίζουμε: Καθορίζουμε την κατωτέρω διαδικασία για τη χορήγηση των απαλλαγών που προβλέπονται από τις διατάξεις των παρ. 2 και 4, εδάφιο δεύτερο, του άρθρ. 3 του Νόμ. 1573/85 «Τελωνειακή επίβλεψη και φορολογικό καθεστώς των αυτοκινήτων εγχώριας παραγωγής και άλλες διατάξεις». Α.Διαδικασία για τη χορήγηση των απαλλαγών της παρ. 2. Για τη χορήγηση των απαλλαγών από τα τέλη χαρτοσήμου, το φόρο κύκλου εργασιών και τους λοιπούς φόρους των ειδών που αγοράζουν από το εσωτερικό οι βιομηχανίες, για την κατασκευή μερών, εξαρτημάτων, και λοιπών υλικών, που προορίζονται να χρησιμοποιηθούν στην παραγωγή αυτοκινήτων, απαιτείται όπως η αγοράστρια (βιομηχανία) υποβάλλει στον Οικονομικό Έφορο της περιφέρειας, που έχει την έδρα της, σχετική αίτηση, νόμιμα χαρτοσημασμένη, η οποία θα συνοδεύεται: α)Από Πίνακα, σε δύο αντίτυπα, στον οποίο θα αναγράφονται: Η επιχείρηση από την οποία θα αγοράσει τα είδη, η διεύθυνση αυτής και η Οικονομική Εφορία στην οποία αυτή υπάγεται και Τα είδη που πρόκειται να αγοράσει από την ως άνω επιχείρηση, η ποσότητα και η αξία αυτών. β)Από υπεύθυνη δήλωση του Ν.Δ. 105/1969 στην οποία θα δηλώνεται ότι τα είδη που θα αγοράσει θα χρησιμοποιηθούν για την κατασκευή μερών, εξαρτημάτων και λοιπών υλικών που θα διατεθούν σε αυτοκινητοβιομηχανία, που έχει τεθεί σε τελωνειακή επίβλεψη, για την κατασκευή αυτοκινήτων. Ο Οικονομικός ΄Εφορος, αφού εξακριβώσει, ότι τα είδη, που αναγράφονται στον παραπάνω Πίνακα, είναι από εκείνα για τα οποία προβλέπεται απαλλαγή, σύμφωνα με την παρ. 2 του άρθρ. 3 του Νόμου, θα δίνει έγγραφη εντολή προς την προμηθεύτρια των παραπάνω ειδών επιχείρηση να παραδώσει στην αγοράστρια βιομηχανία τα είδη αυτά χωρίς τέλος χαρτοσήμου, φόρο κύκλου εργασιών κλπ., επισυνάπτοντας στην ως άνω εντολή και ένα θεωρημένο αντίτυπο του πιο πάνω Πίνακα. Β.Διαδικασία για τη χορήγηση των απαλλαγών της παρ. 4, εδάφιο δεύτερο. Για τη χορήγηση των απαλλαγών της παρ. 4, εδάφιο δεύτερο, από το φόρο κύκλου εργασιών για τα ακαθάριστα έσοδα των βιομηχανικών επιχειρήσεων που προέρχονται από την πώληση, στις αυτοκινητοβιομηχανίες, μερών, εξαρτημάτων και λοιπών υλικών για την παραγωγή των αυτοκινήτων, θα παραδίδεται από την αγοράστρια αυτοκινητοβιομηχανία στην προμηθεύτρια επιχείρηση: α)Θεωρημένο ατελώς από την τελωνειακή αρχή φωτοαντίγραφο του τιμολογίου πώλησης (ή άλλου στοιχείου που προβλέπεται από τις διατάξεις του Κώδικα Φορολογικών Στοιχείων) που έχει κατατεθεί στην αρχή αυτή για την εισαγωγή των ανωτέρω ειδών στον υπό Τελωνειακή επίβλεψη χώρο. β)Η κοινή υπουργική απόφαση περί υπαγωγής της αυτοκινητοβιομηχανίας στο καθεστώς της τελωνειακής επίβλεψης. Τα παραπάνω δικαιολογητικά που είναι απαραίτητα για τη χορήγηση της προαναφερόμενης απαλλαγής, θα επιδεικνύονται από την προμηθεύτρια Εταιρεία κατά τον εκάστοτε φορολογικό έλεγχο. 